Ondersteuners eis Chelsea-breier se kop | Netwerk24
19 Februarie 2019 13:31
Sarri is luidkeels deur toeskouers uitgejou, wat moeg is vir sy welbekende taktiek en toenemend gefrustreerd raak met die dramatiese insinking in die Blues se spelpeil.
Jong Chelsea-aanhangers kyk mismoedig toe hoe hul span Maandagaand die spit teen Manchester United afbyt. Foto: Getty Images
Van dié toeskouers by die Stamford Bridge-stadion het tydens die vyfderondestryd teen United begin dreunsing dat Sarri die volgende oggend die trekpas gaan kry. Dít slegs sewe maande nadat hy by die klub aangesluit en Chelsea 'n belowende begin tot die seisoen gehad het.
Ander ondersteuners het kragwoorde gebruik om hul ongelukkigheid met "Sarriball", 'n verwysing na dié breier se verkose speelstyl, te kenne te gee.
"Ek is bekommerd oor die span se resultate, nie die ondersteuners nie," het Sarri gesê toe verslaggewers hom ná die nederlaag oor die uitjouery uitgevra het.
"Maar ek het natuurlik begrip vir die ondersteuners se ongelukkigheid."
Die tekortkominge in Chelsea se spel is nogmaals blootgelê – dié keer deur 'n United-span wat 'n oplewing onder sy waarnemende afrigter, Ole Gunnar Solskjaer, beleef en 11 van sy laaste 13 wedstryde gewen het.
As dit van sekere Chelsea-ondersteuners afhang, het die uurglas reeds vir die afrigter Maurizio Sarri leeggeloop. Foto: Getty Images
Paul Pogba het 'n spreekwoordelike hand in Ander Herrera, sy spanmaat in die middelveld, se doel gehad en die tweede een self aangeteken.
Chelsea het daarteenoor bitter min op die aanval gebied, met United wat Eden Hazard en Gonzalo Higuain deurgaans in toom gehou het.
Chelsea-ondersteuners het voor die nederlaag teen United nog hul wonde gelek nadat Manchester City 'n week vantevore hul span met 6 – 0 in 'n Premierliga-kragmeting verneder het.
Wat Chelsea-aanhangers veral tot kommer stem, is dat Sarri oënskynlik nie met 'n plan B of C kan vorendag kom wanneer die druk op hom en sy span laai nie.
Sarri sê egter sy span kan nog sake regstel en kort net drie of vier seges op 'n streep om weer momentum op te bou.
Chelsea sal Sondag weer met Man City kragte meet, maar dié keer in die eindstryd van die ligabekerkompetisie. – Reuters